It-alan palveluja tarjoava CGI Suomi kertoo aloittavansa koko henkilöstöään koskevat yt-neuvottelut.

CGI Suomi arvioi vähennystarpeeksi enintään 240 henkilöä. Yhtiöllä on Suomessa noin 3 200 työntekijää, joista Helsingin toimipisteessä työskentelee yli kolmasosa, eli 1404 työntekijää. Muita isompia toimipisteitä yrityksellä on Tampereella ja Turussa. Yhteensä toimipisteitä on seitsemäntoista eri puolilla Suomea.

CGI Suomen toimitusjohtajan Tapio Volasen mukaan vielä ei tiedetä, mistä väkeä lähtee eniten, mutta tavoitteena on, ettei yksikään toimipiste sulje ovia kokonaan.

– Meillä ei ole minkäänlaista juustohöylää, emmekä tee vähennyksiä perustuen prosentteihin, eli emme vähennä välttämättä eniten sieltä, missä väkeämme työskentelee eniten, Volanen kertoo.

Yt-neuvottelujen piirissä on myös CGI Suomen osakkuusyrityksen eFennian koko henkilöstö.

Toimitusjohtaja: "Asiakkaat haluavat halvempia hintoja"

CGI Suomen mukaan yt-neuvottelujen taustalla ovat muun muassa kiristyvä kilpailu, asiakkaiden muuttuneet odotukset ja it-palvelumarkkinan vaatimaton kasvu Suomessa.

– Eniten tässä on taustalla globaali ilmiö ja se, että kuluttajat muuttavat tapaansa toimia ja tämä koskettaa kaikkia toimialoja, Tapio Volanen sanoo.

Asiakkaiden odotuksiin pyritään nyt Volasen mukaan vastaamaan parhaalla mahdollisella tavalla. Suomessa tehtävä mekaaninen työ, esimerkiksi liittymien tekeminen ja perusohjelmointi, joutuu nyt suurennuslasin alle kustannustehokkuuden parantamiseksi.

– Kustannustehokkuutta haetaan sitä kautta että mekaanista työtä pyritään siirtämään edullisemman kustannustason maihin, Volanen kertoo.

Tekstiä täydennetty klo 13:04